DIRETTIVA TAL-KUMMISSJONI 2007/54/KE
tad-29 ta’ Awwissu 2007
li temenda d-Direttiva tal-Kunsill 76/768/KEE, li tikkonċerna l-prodotti kożmetiċi, bl-għan li taddatta l-Annessi II u III tagħha skond il-progress tekniku
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 76/768/KEE tas-27 ta’ Lulju 1976 dwar l-approssimazzjoni tal-liġijiet ta’ l-Istati Membri dwar prodotti kożmetiċi (1), u b’mod partikolari l-Artikolu 8(2) tagħha,
Wara konsultazzjoni mal-Kumitat Xjentifiku tal-Prodotti tal-Konsumatur,
Billi:
(1)
Wara l-pubblikazzjoni ta’ studju xjentifiku fl-2001, bl-isem “L-użu ta’ żebgħa permanenti tax-xagħar u r-riskju tal-kanċer tal-bużżieqa ta’ l-awrina”, il-Kumitat Xjentifiku dwar il-Prodotti Kożmetiċi u Prodotti li Mhumiex ta’ l-Ikel maħsuba għal Konsumaturi, sostitwit mill-Kumitat Xjentifiku dwar il-Prodotti għal Konsumaturi (l-SCCP), bid-Deċiżjoni tal-Kummissjoni 2004/210/KE (2) ikkonkluda li r-riskji potenzjali kienu ta’ tħassib. Dan irrakkomanda li l-Kummissjoni tieħu iżjed passi biex tikkontrolla l-użu tal-kimiċi taż-żebgħa tax-xagħar.
(2)
Il-Kumitat Xjentifiku dwar il-Prodotti għall-Konsumatur jirrakkomanda wkoll strateġija ta’ valutazzjoni kumplessiva għas-sigurtà għas-sustanzi fiż-żebgħa tax-xagħar li tinkludi l-ħtiġijiet għat-testjar tas-sustanzi użati fil-prodotti taż-żebgħa tax-xagħar għall-ġenotossiċità/mutaġeniċità potenzjali tagħhom.
(3)
Skond l-opinjonijiet ta’ l-SCCP, il-Kummissjoni flimkien ma’ l-Istati Membri u l-partijiet interessati qablu dwar strateġija kumplessiva biex tirregola s-sustanzi użati fiż-żebgħa tax-xagħar li, skond liema, l-industrija ġiet obbligata tressaq il-fajls bid-data xjentifika dwar is-sustanzi taż-żebgħa tax-xagħar biex ikunu vvalutati mill-SCCP.
(4)
Is-sustanzi li għalihom għad ma ġew ippreżentati l-ebda fajls ta’ sigurtà aġġornati li jippermettu għal valutazzjoni tar-riskju adegwata għandhom jiġu inklużi fl-Anness II.
(5)
Madankollu 4,4′-Diaminodiphenylamine u l-imluħa tiegħu; 4-Diethylamino-o-toluidine u l-imluħa tiegħu; N,N-Diethyl-p-phenylenediamine u l-imluħa tiegħu; N,N-Dimethyl-p-phenylenediamine u l-imluħa tiegħu; u Toluene-3,4-Diamine u l-imluħa tiegħu, bħalissa huma mniżżlin taħt in-numri ta’ referenza 8 u 9 fl-Anness III, il-Parti 1, li huma daħliet ġenerali. Għalhekk għandhom jitħassru definittivament mid-daħliet ġenerali fl-Anness III. Huwa xieraq li minflok jitniżżlu fl-Anness II. Dawk l-Annessi għandhom għalhekk jiġu emendati kif xieraq.
(6)
Id-Direttiva 76/768/KEE għandha għalhekk tiġi emendata skond dan.
(7)
Il-miżuri stipulati f'din id-Direttiva huma skond l-opinjoni tal-Kumitat Permanenti dwar il-Prodotti Kosmetiċi,
ADOTTAT DIN ID-DIRETTIVA:
Artikolu 1
L-Annessi II u III għad-Direttiva 76/768/KEE huma emendati skond l-Anness għal din id-Direttiva.
Artikolu 2
1. L-Istati Membri se jadottaw u jippubblikaw sa l-aktar tard 18 ta’ Marzu 2008, il-liġijiet, ir-regolamenti u d-dispożizzjonijiet ammministrattivi meħtieġa biex jikkonformaw ma’ din id-Direttiva. Għandhom minnufih jibagħtu lill-Kummissjoni t-test ta’ dawk id-dispożizzjonijiet u t-tabella ta’ korrelazzjoni bejn dawk id-dispożizzjonijiet u din id-Direttiva.
Għandhom japplikaw dawk id-dispożizzjonijiet mit-18 ta’ Ġunju 2008. Meta l-Istati Membri jadottaw dawk id-dispożizzjonijiet, għandu jkollhom riferenza għal din id-Direttiva jew għandhom ikunu akkumpanjati b'din ir-riferenza fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif trid issir din ir-riferenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li jadottaw fil-qasam kopert minn din id-Direttiva.
Artikolu 3
Din id-Direttiva għandha tidħol fis-seħħ fl-għoxrin jum wara dak li fih tiġi pubblikata fil-Ġurnal Uffiċjali ta’ l-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmula fi Brussell, 29 ta’ Awwissu 2007.